韓子定嘉雪應祈二首  其二
作者：呂陶
朝代：宋

paragraphs: 天道孰云遠，未嘗毫釐差。
鑒此金石心，報之瓊瑰花。
旱氛滌已去，豐歲來何涯。
高能累岌業，卑亦蒙汙窊。
密布氣晃蕩，急飄勢奔拏。
掘地得寶馬，集庭瞻白鴉。
歲功助發洩，民口騰讙譁。
髙原有瑤塵，絕漠無黄沙。
山夫喜執來，戍卒愁聞笳。
鐵甲彼固凝，石田吾將畬。
雰雰既霑足，陳根其動芽。
霏霏幸還反，歸路曾忘遐。
待詔一何寒，映書誰肯嗟。
鳴弓壯暮獵，凍鼓咽朝衙。
羡君詩筆雄，退之昔名家。
染翰動成集，卷軸可載車。
矧此古琴操，應和無以加。
雅鄭本末殊，中正蒙多哇。